《鸡鸣高树巅》
元代·周巽

东方曙色动，喔喔金鸡声。初唱疏星落，再啼斜汉倾。

朱冠摇摇奋锦翼，飞出扶桑枝上鸣。生秉五德合阳精，司晨长是临五更。

气雄将斗跃金距，馀勇未衰犹力争。有客能鸣度关早，何人促起舞剑轻。

朝来喧呼驱上树，木末声残风露清。思妇因之惊远梦，归人不至感中情。

感中情，向谁诉。人在边头音信无，几回梦绕关山路。

作者简介：吉安人，字巽亨，号巽泉。尝参预平定道、贺二县瑶人起事，授永明簿。有《性情集》。